**ZAPISNIK**

sa XXVI. sjednice Gradskog vijeća Grada Staroga Grada održane dana 14. veljače 2025. godine u Gradskoj vijećnici.

Započeto u 19:00 sati.

Sjednicu otvara i njome predsjedava gosp. Teo Bratanić, predsjednik Gradskog vijeća Grada Staroga Grada.

Konstatira se da su na današnju sjednicu Gradskog vijeća uredno pozvani vijećnici:

Bogdanić Petra, Bratanić Teo, Fredotović Pero, Moscatello Amalija, Moškatelo Ivica, Moškatelo Jure, Novak Marija, Petrić Perislav, Račić Stjepko, Radonić Tarita, Sansević Davor, Sanseović Silvana i Šurjak Nikša.

Poziv sa prijedlogom Dnevnog reda za XXVI. sjednicu Gradskog vijeća Grada Staroga Grada, Klasa: 024-04/25-01/01 Urbroj: 2181-10-01-25-1 od 7. veljače 2025. godine priloži ovom Zapisniku.

Sjednici Vijeća nazočni su vijećnici:

Bratanić Teo, Bogdanić Petra, Fredotović Pero, Moscatello Amalija, Moškatelo Ivica, Novak Marija, Sansević Davor, Sanseović Silvana i Šurjak Nikša.

Odsutni vijećnici su:

Moškatelo Jure, Petrić Perislav, Račić Stjepko, Radonić Tarita - opravdali izostanak,

Ostali nazočni:

Toni Damjanić - Pročelnik Jedinstvenog upravnog odjela,

Luki Ljubić – tehnička podrška

Konstatirano je da kvorum tj. većinu potrebitu za pravovaljano održavanje sjednice i donošenje odluka, na početku XXVI. sjednice Vijeća čini 8 (osam) nazočnih vijećnika od ukupnog broja od 13 vijećnika na početku sjednice, čime su ispunjeni zakonski (članak 36. stavak 1. Zakona o lokalnoj i područnoj /regionalnoj/ samoupravi («NN», br. 33/01, 60/01, 129/05, 109/07, 125/08, 36/09, 150/11, 144/12, 123/17, 98/19 i 144/20) i poslovnički (članak 67. i 68. Poslovnika Gradskog vijeća Grada Staroga Grada (“Službeni glasnik Grada Starog Grada“, broj: 12/09, 4/13, 5/13, 7/19 i 2/20 – dalje u tekstu: Poslovnik) uvjeti za pravovaljani rad i odlučivanje.

Za današnju sjednicu Vijeća predložen je slijedeći

**Dnevni red:**

1. Usvajanje zapisnika sa XXV. sjednice Gradskog vijeća održane dana 19. prosinca 2024. godine,
2. V i j e ć n i č k a p i t a n j a,
3. Prijedlog Odluke o izradi izmjene i dopune Prostornog plana uređenja Grada Staroga Grada,
4. Prijedlog Odluke o davanju suglasnosti za sklapanje Ugovora o zastupanju na određeno vrijeme.

Predsjednik Gradskog vijeća (GV), nakon prozivke nazočnih i utvrđivanja kvoruma, konstatira da je u prilogu s materijalima dostavljen prijedlog Dnevnog reda.

Prije stavljanja Dnevnog reda na glasovanje Predsjednik GV pita ovlaštene predlagatelje imaju li još koji prijedlog za izmjene i dopune Dnevnog reda te predlaže izmjenu dnevnog reda na način da se izostavi točka 1. predloženog dnevnog reda, „Usvajanje zapisnika sa XXV. sjednice Gradskog vijeća održane dana 19. prosinca 2024. godine“, jer JUO Grada Staroga Grada isti nije stigao izraditi. O tom zapisniku, kao i onom sa današnje sjednice odlučivat će se na narednoj sjednici Gradskog vijeća.

Pošto nije bilo drugih prijedloga za izmjene i dopune dnevnog reda Predsjednik GV stavlja na glasanje prijedlog izmjene dnevnog reda te se isti usvaja jednoglasnom odlukom sa 8 (osam) glasova „za“.

Nakon glasanja o prijedlogu izmjene dnevnog reda stavlja na glasanje prijedlog dnevnog reda sa usvojenom izmjenom te se isti usvaja jednoglasnom odlukom sa 8 (osam) glasova „za“.

Prelazi se na rad po točkama dnevnog reda.

**Točka 1.**

Pod točkom 1. dnevnog reda predviđena su vijećnička pitanja.

Predsjednik uvodno napominje da Gradonačelnik iznenada, zbog privatnih obveza, nije nazočan današnjoj sjednici i da će sva pitanja postavljena na ovoj sjednici biti proslijeđena Gradonačelniku i da će na njih biti odgovoreno u pisanom obliku do početka naredne sjednice.

U skladu s Poslovničkim odredbama pitanja se mogu postavljati Pročelniku.

1. Za pitanje se javio vijećnik Davor Sansević

Upućuje pitanje nadležnoj osobi u svezi objave podataka o dodijeljenim stipendijama učenicima i studentima i o razlozima zašto se taj podatak ne može pronaći na mrežnim stranicama Grada Staroga Grada?

Pročelnik odgovara da su u pitanju podatci koji moraju biti anonimizirani i za čije objavljivanje je potrebna suglasnost sudionika prema javnom pozivu. Podatci o isplatama dostupni su na mrežnim stranicama Grada Staroga Grada u odjeljku i-transparentnost. Osim navedenog vijećnik ima pravo u svakom trenutku tražiti uvid u podatke kojima raspolaže JUO uz obvezu poštivanja odredbi GDPR i Zakona o zaštiti osobnih podataka. Podatci o broju dodijeljenih stipendija i isplaćenim sredstvima biti će objavljeni uskoro.

U 19:11 sati sjednici je pristupio vijećnik Ivica Moškatelo te kvorum sada iznosi 9 nazočnih vijećnika od ukupnog broja od 13 vijećnika.

1. Pitanje za Gradonačelnika ima Ivica Moškatelo

Ima pitanje vezano uz kupalište „Bonj“ i okoliš u zahvatu od „Šoljana bazena“ do kupališta. Navodi da je na samom kupalištu ostala nedovršena građevina za koju pretpostavlja da je riječ o crpnoj stanici sustava odvodnje i za koju se nada da će se do početka turističke sezone nekako sanirati, kamuflirati i urediti. Također se referira na stanje na šetnici koja vodi kroz „Šumicu“ i koja je prepuna suhih borova i grana koje prijete urušavanjem, travu koja raste oko Jedriličarskog kluba i ogradu kod kluba koja je rđava.

Predsjednik odgovara da će na pitanje biti odgovoreno u pisanom obliku i da će pitanje biti sastavni dio zapisnika za sa XXVI. Sjednice.

Kako nije bilo daljnjih prijava vijećnika za postavljanje vijećničkih pitanja Predsjednik GV zaključuje 2. točku Dnevnog reda, vijećnička pitanja.

**Točka 2.**

Pod točkom 2. dnevnog reda predviđen je *Prijedlog Odluke o izradi izmjene i dopune Prostornog plana uređenja Grada Staroga Grada*

Predsjednik GV uvodno navodi da je predlagatelj Gradonačelnik te da je o istome raspravljao Odbor za statut, poslovnik i normativnu djelatnost koji je o istome dao svoje pozitivno mišljenje. Također navodi da o prijedlogu nije raspravljao Odbor za urbanizam koji će se uključiti u kasnijim fazama izrade.

Izvjestitelj je Pročelnik.

Pročelnik u izlaganju navodi da je riječ o istom prijedlogu odluke koja bila na dnevnom redu prošle sjednice GV kada je „skinuta“ sa dnevnog reda i na kojoj je izglasana Poslovnička mogućnost stavljanja na dnevni red sjednice GV u roku kraćem od 90 dana. Samo donošenje odluke je glavni razlog sazivanja današnje sjednice kako bi ista bila donesena u rokovima zadanim potpisom ugovora o financiranju izrade putem NPOO-a. Razlog „skidanja“ sa dnevnog reda prethodne sjednice bio je čekanje na odgovor i mišljenje nadležnog upravnog tijela jedinice regionalne samouprave o potrebi izrade strateške procjene i kako je odgovor stigao nakon zaključenja prošle sjednice ista točka je sada ponovno stavljena na dnevni red. Što se tiče samog prijedloga Odluke on je generiran pute sustava e-Planovi i u sustavu se vodi kao „Izmjene i dopune PPUG Grada Staroga Grada“ iako je riječ o IV. izmjenama i dopunama osnovnog PPUG donesenog 2018. godine i isti bi trebalo usvojiti do najkasnije 16. veljače 2025. godine.

Predsjednik otvara raspravu i kako nije bilo prijavljenih istu zatvara te stavlja na glasanje *Prijedlog Odluke o izradi izmjene i dopune Prostornog plana uređenja Grada Staroga Grada* koja se usvaja jednoglasnom odlukom nazočnih vijećnika sa 9 (devet) glasova „ZA“.

**Točka 3.**

Pod točkom 3. dnevnog reda predviđen je „*Prijedlog Odluke o davanju suglasnosti za sklapanje Ugovora o zastupanju na određeno vrijeme“*

Predsjednik GV uvodno navodi da je predlagatelj Gradonačelnik te da je o istome raspravljao Odbor za statut, poslovnik i normativnu djelatnost koji je o istome dao svoje pozitivno mišljenje. Predlagatelj je Gradonačelnik, a izvjestitelj je Pročelnik.

Pročelnik navodi da se radi o nastavku usluge zastupanja istog odvjetnika zbog isteka prethodno potpisanog ugovora pa je na taj način već raspravljano o davanju suglasnosti jer je ugovor identičan prethodno potpisanom. Predlaže se potpisivanje ugovora na dvije godine, odnosno do kraja kalendarske godine 2026. U konzultaciji sa Gradonačelnikom predlaže se mala izmjena u članku 4. predloženog Ugovora gdje se predlaže da se kao odgovorna osoba na strani naručitelja ne navodi Gradonačelnik imenom i prezimenom već samo funkcijom.

Prihvaća se prijedlog vijećnika Ivice Moškatela da se funkcija Gradonačelnika upiše u oba spola u odgovarajućem padežu.

Predsjednik utvrđuje da nema zainteresiranih za raspravu te stavlja *Prijedlog Odluke o davanju suglasnosti za sklapanje Ugovora o zastupanju na određeno vrijeme* na glasanje. Jednoglasnom odlukom sa 9 (devet) glasova „ZA“ prihvaća se Prijedlog Odluke o davanju suglasnosti za sklapanje Ugovora o zastupanju na određeno vrijeme.

- o –

Dnevni red je iscrpljen u 19:21 sati te Predsjednik Gradskog Vijeća, uz zahvalu na sudjelovanju, zaključuje XXVI. Sjednicu Gradskog vijeća Grada Staroga Grada.

 Zapisničar: GRADSKO VIJEĆE

Toni Damjanić GRADA STAROGA GRADA

 Predsjednik

 Teo Bratanić